Preşedintele Comisiei de cultură a Senatului, Georgică Severin, a precizat că directorul interimar va conduce TVR până la numirea unui nou consiliu de administraţie, care va propune un nou preşedinte-director general. Mandatul nu poate fi mai mare de şase luni.

Irina Radu este audiată de Comisiile reunite de cultură ale Parlamentului.

Raportul de activitate pe anul 2014 şi contul de execuţie ale SRTV au fost respinse de plenul comun al Camerei Deputaţilor şi Senatului cu 115 voturi 'pentru', 222 voturi 'împotrivă'.

Irina Radu (TVR): Vreau să mă asigur că vom avea salarii şi că vom da la televizor lucruri corecte

Preşedintele interimar al SRTV Irina Radu a declarat miercuri că vrea să se asigure că în televiziunea publică angajaţii îşi vor lua salariile şi că la televizor se vor da lucruri corecte.

'Nu am vizat nici această funcţie. Nu îmi fac planuri mai mult decât dacă este ceva bun şi mi se asigură sprijinul. Şi consider că, dacă vom putea face performanţă, s-ar putea să îmi doresc mai mult, nu neapărat o funcţie definitivă, poate îmi voi dori să fiu din nou director de programe într-o televiziune care are bani, programele se fac cu bani. Vreau să mă asigur că vom avea salarii şi că vom da la televizor lucruri corecte, pentru că atâtea minunăţii se spun încât vreau să mă asigur de corectitudine. S-au dat şi lucruri incorecte până acum şi nu vorbesc de anul ăsta, vorbesc de-a lungul timpului, iar dacă comunic ceva să ştiţi că o să vin cu hârtii şi înregistrare', a spus Irina Radu la Palatul Parlamentului întrebată dacă vizează funcţia de director al TVR.

Ea a adăugat că au fost difuzate lucruri incorecte atât din punct de vedere jurnalistic cât şi politic.

Directorul interimar al TVR a mai menţionat că a acceptat funcţia pentru ea şi pentru colegi 'cu emoţii foarte mari' şi cu ideea că riscă foarte mult.

'Este aberant de la o zi la alta să spui că ai mari planuri, avem multe planuri pentru că sunt în Comitetul director şi în board-ului executiv al televiziunii şi din acea poziţie aveam un anumit tip de planuri, acum, din noua poziţie planurile se vor schimba, adică atenţia noastră se va schimba mai mult pe schimbarea legii, pe lucrurile care contează enorm în posibilitatea de a ne desfăşura activitatea. În perioada imediat următoare trebuie să ne asigurăm că toţi colegii îşi vor lua salariile şi că telespectatorii vor continua să vadă emisiuni la televizor. Pe mine, ca director de programe, încă sunt director se programe, nu mă satisfac emisiunile din acest moment şi nu numai din cauza noastră şi a colegilor noştri, ci şi din motive financiare', a precizat Radu.

Ea a adăugat că peste o săptămână vrea să aibă o întâlnire cu presa în care să prezinte nişte cifre referitoare la Televiziunea publică şi că prioritatea sa este să se gândească 'la echipa apropiată' cu care va lucra.

loading...